Delft
Store norske leksikon,Geografi,Verdens geografi,Europa,Nederlands geografi
Delft er en by i Nederland, i provinsen Zuid-Holland. Den ligger ved elva Schie, mellom Haag og Rotterdam, og har 103 581 innbyggere (2021). Byen har mangesidig industri, og har fra slutten av 1500-tallet vært berømt for håndlaget fajanse. Byen har en teknisk høyskole, grunnlagt i 1842. Delft er en av de best bevarte av de gamle hollandske byene, og har en betydelig turisme.
Det har vært bebyggelse i Delft siden 1075, og byen fikk byrettigheter i 1246. Byen drev stor handel fra om lag 1500 til 1750, særlig med Ostindia. Kirka Oude Kerk ble reist på 1200-tallet og Nieuwe Kerk på 1400-tallet, mens rådhuset ble reist rundt 1620. Prinsenhof, der stattholderen Vilhelm 1 den tause ble myrdet i 1584, er museum. Hugo Grotius ble født i Delft. Les mer i Store norske leksikon Nederland Nederlands geografi Nederlands historie